Egpaar vlug met net pajamas uit brandende huisFrancois en Franuschka Stewart en hul kinders Haylie (7), Charlené (6) en Francois (5). ŉ Gesin van Rustenburg probeer nog tot verhaal kom nadat hulle huis Maandag bykans heeltemal in ŉ brand verwoes is. Francois (25) en Franuschka Stewart (25) het Sondagaand in ŉ vertrek van die huis aan die slaap geraak wat pas in ŉ rolprent-vertrek omskep is. Francois het wakker geword omdat hy gesukkel het om asem te kry. Teen dié tyd was die vertrek reeds wit van die rook, het sy suster, Marelize Lloyd, Dinsdag vertel. Die grootste gedeelte van die huis is heeltemal verwoes in die brand. Francois het sy vrou Maandag omstreeks 01:00 wakker gemaak en hulle het deur die brandende huis na buite probeer vlug. In hul haas deur die brandende gang het hulle besef die huissleutels het in die vertrek waar hulle was, agtergebly en Francois het noodgedwonge ŉ ruit gebreek en die huiswerker wat op die perseel bly, wakker gemaak om ŉ deur vir hulle oop te sluit. Hy het later agtergekom hy het sy hand gebreek in ŉ poging om die venster oop te kry. Die egpaar se kinders, Haylie (7), Charlené (6) en Francois (5), het toevallig by ŉ ouma, wat binnekort met vakansie sou gaan en tyd met die kleinkinders wou deurbring, oorgeslaap. Hulle is leerders aan Laerskool Proteapark. Lloyd sê hoewel die gesin se honde vroeër die aand vreeslik tekere gegaan het, het hulle geen onraad vermoed nie. “Toe ek daai tyd van die oggend my pa se naam op my foon sien … ek het gewonder wie het iets oorgekom, maar dit was my broer wat sê ‘Sussa, my huis brand af’,” het Lloyd vertel. Familielede is inderhaas na die perseel om te probeer red wat hulle kan, maar eindelik kon net die vertrek waarin Francois en Franuschka geslaap het, asook die kombuis, gered word. Francois het ten minste ŉ teddiebeer van elk van die dogtertjies uit die huis gegryp. Lloyd het gesê die gesin is platgeslaan. Hulle is al ŉ geruime tyd stelselmatig besig om opknappingswerk aan die huis te doen. Die struktuur is verseker, maar die egpaar het geen inhoudsversekering nie. Die egpaar kon slegs enkele items red. ŉ Weldoener het R3 000 geskenk om die egpaar, wat met net hul pajamas aan uit die huis gevlug het, ten minste met basiese benodigdhede te help. “[Franuschka] het vir my gevra: Waar begin ŉ mens koop as jy skielik niks het nie?” Volgens Lloyd het ŉ forensiese ondersoeker wat die toneel ondersoek het, gesê voorlopige aanduidings is dat die brand in die lapa ontstaan het. Die moontlikheid van brandstigting word nie uitgesluit nie. ŉ Ontevrede buurvrou het vroeër glo tydens ŉ stryery gedreig om die huis af te brand. “Die forensiese ondersoeker het gesê hulle kan dankbaar wees dat niemand daardie aand in hul eie kamers geslaap het nie, want hulle sou moontlik nie lewend daaruit gekom het nie,” het Lloyd gesê. “Dit het groot trauma veroorsaak, maar ons is dankbaar almal is gesond. Jy kan besittings vervang, maar niemand se lewe nie.” Lloyd het gesê een van die gesin se honde het boonop doodgebrand. Die ander ses weke oue hondjie is ure ná die brand onder ŉ houtpalet tussen die puin gevind. Alles om hom het gebrand, maar die hondjie was ongedeerd met ŉ stertjie wat waai, het sy vertel. Die egpaar bly intussen by ŉ familielid tot ŉ besluit oor die huis geneem kan word.